b'\n_START_ARTICLE_\nGnisten\n_START_PARAGRAPH_\nGnisten var et norsk kvinnetidsskrift som utkom fra mars 1925 til april 1930. Det ble utgitt av Norges Kommunistiske Parti._NEWLINE_Initiativet til bladet ble tatt p\xc3\xa5 partiets f\xc3\xb8rste kvinnekonferanse i mai 1924, et halvt \xc3\xa5r etter partistiftelsen. Etter en del uenighet ble det vedtatt et forslag fra Jeanette Olsen, der man oppfordret kvinneutvalgene til \xc3\xa5 starte en pengeinnsamling \xc2\xabfor oprettelsen av en kvinneavis for partiet\xc2\xbb._NEWLINE_F\xc3\xb8rste nummer kom \xc3\xa5ret etter. Det var et m\xc3\xa5nedlig tidsskrift. Opplaget n\xc3\xa5dde etter hvert rundt 3000 eksemplarer. I NKPs bladflora skilte Gnisten seg ut, b\xc3\xa5de ved at det var relativt lettlest og ved at det lenge maktet \xc3\xa5 opprettholde sitt opplag i en tid da partiet m\xc3\xb8tte motgang._NEWLINE_Fram til 1928 var Jeanette Olsen redakt\xc3\xb8r. Hun hadde erfaring fra flere redakt\xc3\xb8roppgaver i DNA-pressen f\xc3\xb8r partisplittelsen i 1923, og klarte tross bladets stramme \xc3\xb8konomi \xc3\xa5 sikre stabil utgivelse i sin redakt\xc3\xb8rtid. Hun forlot imidlertid b\xc3\xa5de NKP og redakt\xc3\xb8rjobben i 1928. Deretter ble bladet redigert av en komite med Dagmar Eilert som ansvarlig. De siste par \xc3\xa5rene kom bladet mer uregelmessig.'